বাংলায় আরও একজোড়া এসটিএফ থানা! বড় প্রস্তাব দিল মন্ত্রিসভা

কলকাতা: কলকাতা পুলিশের (Kolkata Police) মতো এবার রাজ্য পুলিশের জন্য পৃথক টাস্ক ফোর্স থানা (Task Force Police Station) তৈরির সিদ্ধান্ত নেওয়া হল নবান্নের তরফে। সোমবার নবান্নে মন্ত্রিসভার বৈঠকে (Cabinet Meeting) এই প্রস্তাব দেওয়া হয় বলে খবর। জানা গিয়েছে, একজোড়া পৃথক টাস্ক ফোর্স গঠন করা করার প্রস্তাব দেওয়া হয়েছে।

নবান্ন সূত্রে জানা গিয়েছে, সবকিছু ঠিকঠাক থাকলে একটি টাস্ক ফোর্স থানা গঠন করা হবে শিলিগুড়িতে, অন্যটি হবে কলকাতার নবদিগন্ত ভবনে। এর পাশাপাশি, স্বরাষ্ট্র দফতরের বিভিন্ন বিভাগে ৪০টি শূন্যপদ তৈরি করার প্রস্তাবও দেওয়া হয় এদিনে বৈঠকে।

আরও পড়ুন: রাজ্যের স্বাস্থ্য ক্ষেত্রে নতুন সংগঠন

উল্লেখ্য, মাদক দমন থেকে শুরু করে বিভিন্ন জঙ্গি বিরোধী কার্যকলাপ রুখতে পাঁচ বছর আগে তৈরি হয়েছিল রাজ্য পুলিশের স্পেশ্যাল টাস্ক ফোর্স (Special Task Force)। সেই সময়েই ঠিক হয়েছিল, রাজ্য পুলিশের জন্য পৃথক টাস্ক ফোর্স থানাও তৈরি করা হবে। যদিও কলকাতা পুলিশের এসটিএফ-এর জন্য পৃথক থানা ও আদালত ইতিমধ্যে রয়েছে। এবার রাজ্য পুলিশের জন্য তৈরি হবে এই বিশেষ থানা।

উল্লেখ্য, স্পেশ্যাল টাস্ক ফোর্সের সদর দফতর রয়েছে কলকাতার সেক্টর ফাইভে। সেখানেই বসেন এসটিএফ-এর গোয়ান্দা ও শীর্ষ আধিকারকরা। এদিকে শিলিগুড়ি, জলপাইগুড়ি, মুর্শিদাবাদ, মালদহ, খড়্গপুর এবং দুর্গাপুরে রয়েছে এসটিএফ-এর ইউনিট। পৃথক থানা তৈরি হলে শিলিগুড়ি, জলপাইগুড়ি এবং মালদহ ইউনিটকে শিলিগুড়ি এসটিএফ থানার আওতায় আনা হবে বলে জানা গিয়েছে।